## FGV rep la visita d’una delegació de l’empresa que gestiona el tramvia de la ciutat de Luxemburg per a conéixer el funcionament de Metrovalencia

*** Després de visitar les oficines i els tallers de Machado, la delegació de l’empresa Luxtram ha fet un recorregut per la línia 10 entre les estacions d’Alacant i Natzaret
* L’operadora està en ple procés d’ampliació de la xarxa i està recaptant informació per a l’execució dels seus nous projectes**

Ferrocarrils de la Generalitat Valenciana (FGV) ha rebut la visita d’una delegació de l’empresa Luxtram, que opera el tramvia de la ciutat de Luxemburg. La trobada entre les dos empreses ha tingut lloc en les oficines dels tallers de Machado de Metrovalencia, a on, després de mantindre una reunió per a presentar la xarxa de metro i tramvia de València i la seua àrea metropolitana, han visitat el lloc de comandament.

El director gerent d’FGV, Alfonso Novo, ha sigut l’encarregat de rebre la delegació luxemburguesa, que ha estat encapçalada pel president de Luxtram, Frank Vansteenkiste. En la reunió de treball, els representants de Luxtram s’han interessat per conéixer la gestió de les línies tramviàries que Metrovalencia gestiona des de 1994, quan es va posar en marxa la línia 4, i que s’han anat ampliant fins a les quatre línies actuals.

La delegació de Luxtram també ha volgut conéixer el procés de reconstrucció dut a terme en els últims mesos per a recuperar les infraestructures i instal·lacions, afectades per les inundacions del passat 29 d’octubre. Després de la reunió i visitar el taller de Machado, la delegació de Luxtram s’ha traslladat fins a l’estació d’Alacant de Metrovalencia per a fer una visita a la línia 10 del tramvia, en un recorregut per totes les estacions i parades fins a Natzaret.

Actualment, el tramvia de Luxemburg consta d’una única línia, denominada T1, operada per Luxtram, i que, amb una extensió d’uns 16 quilòmetres, compta amb 24 parades.

L’objectiu de l’empresa, segons han explicat, és executar, en els pròxims anys, un procés d’ampliació, en el qual ciutats europees com València i empreses com FGV, atesa la seua experiència en la gestió de línies tramviàries, s’han pres com a referència.

Fecha: 17/07/2025